О.з. кап. Атанас Илев: Младите хора трябва да познават величавите подвизи на нашите пълководци и командири
6 Май 2018 | 12:20 |
София. Младите хора трябва да познават величавите подвизи на нашите пълководци и командири. Това каза в интервю за Радио „Фокус“ о. з. кап. Атанас Илев - капитан далечно плаване, председател на Съюза на възпитаниците на Военните на Негово Величество училища, Школата за запасни офицери и родолюбивото войнство и гражданство, по повод празника на Българската армия. По думите му парадите за този празник в миналото са били много празнични и тържествени.
„Армията ни е униформена, има известен ред и дисциплина, но няма традиции. А някога традициите бяха основното звено и единствените, които даваха истинско съединение между общество, училище, църква и войска. Казармата бе тази, която даваше предвоенно, истинско възпитание в родолюбие“, посочи Атанас Илев и добави, че е важно традициите се запазят. Той каза още, че Съюзът на възпитаниците на Военните на Негово Величество училища посещава села и градове, освещава и възстановява паметници на местни герои, загинали по кървавите бойни полета.
Според него е необходимо младите хора да получат повече патриотично и родолюбиво възпитание, защото е тъжен факт, че по-често се честват чуждите герои, а нашите са позабравени.